Up-99/98
Datum: 1999-05-12T00:00:00.000+02:00
ecli: ECLI:SI:USRS:1999:Up.99.98
vrsta: drugi akti
zadeva: ustavna pritožba
objavljeno: Neobjavljeno | 12.05.1999
dokument: US19474
akt: Ustavna pritožba Š. T. zoper sklep Višjega delovnega in socialnega sodišča št. Psp 54/96 z dne 29. 11. 1996
resitev: zavrženje
izrek: Ustavna pritožba Š. T. zoper sklep Višjega delovnega in socialnega sodišča se zavrže.
stavek: Ustavno sodišče zavrže ustavno pritožbo, če je bila vložena po poteku 60 dnevnega roka od dneva vročitve posamičnega akta, zoper katerega je mogoča ustavna pritožba.
odlocitev: sklep
geslo: Rok za vložitev ustavne pritožbe.
podlaga: Zakon o Ustavnem sodišču (ZUstS), 52., 1. al. 1. odst. 55. čl.
datum_vloge: 1998-04-16T22:00:00.000Z
datum_odlocitve: 1999-05-11T22:00:00.000Z

# Up-99/98

12. 5. 1999

S K L E P

Ustavno sodišče je v postopku za preizkus ustavne pritožbe Š. T. iz K. na seji senata dne 12. maja 1999

---

s k l e n i l o :

Ustavna pritožba Š. T. zoper sklep Višjega delovnega in socialnega sodišča št. Psp 54/96 z dne 29. 11. 1996 se zavrže.

---

## O b r a z l o ž i t e v

Pritožnik je dne 16. 4. 1998 na Ustavno sodišče poslal vlogo, s katero opisuje svoj primer. Takšno vlogo je poslal tudi Delovnemu in socialnemu sodišču v Ljubljani in predvidoma tudi na ostale na vlogi navedene naslove. V vlogi navaja, da pravočasno daje pritožbo (odgovor) na sklep Višjega delovnega in socialnega sodišča z dne 29. 11. 1996, s katerim se sodba sodišča prve stopnje razveljavi in zadeva vrne v novo sojenje.

Meni, da se reševanje njegovega spora namerno zavlačuje, saj bi sodišče v šestih letih postopka lahko preverilo trdnost dokazov, ki jih ponuja.

Izpodbijani Sklep Višjega delovnega in socialnega sodišča je vlogi tudi priložil. Ustavno sodišče je zato to vlogo štelo za ustavno pritožbo zoper navedeni sklep, v kateri pritožnik smiselno zatrjuje kršitev 23. in 50. člena Ustave.

Na podlagi prvega odstavka 52. člena Zakona o Ustavnem sodišču (Uradni list RS, 15/94 - v nadaljevanju: ZUstS) je potrebno ustavno pritožbo vložiti v 60 dneh od dneva vročitve posamičnega akta, zoper katerega je mogoča ustavna pritožba. Le v posebno utemeljenih primerih lahko Ustavno sodišče izjemoma odloča o ustavni pritožbi, ki je vložena po izteku navedenega roka (tretji odstavek 52. člena ZUstS).

Iz podatkov v spisu Delovnega in socialnega sodišča je razvidno, da je bil izpodbijani sklep pritožnikovi zastopnici vročen 27. 1. 1997, pritožnik pa je bil z njegovo vsebino seznanjen najkasneje 7. 2. 1997, ko je že navedeno vlogo enake vsebine poslal na Delovno in socialno sodišče. Glede na navedeno je ustavno pritožbo vložil po izteku roka iz prvega odstavka 52. člena ZUstS. Ustavno pritožbo je bilo treba zavreči.

Senat Ustavnega sodišča je ta sklep sprejel na podlagi prve alinee prvega odstavka 55. člena ZUstS v sestavi: predsednica Milojka Modrijan in člana dr. Janez Čebulj in Lojze Janko.

Predsednica senata:

Milojka Modrijan